Plungės rajono savivaldybės tarybai 2022-04- Nr. TR5-17(5.5E)

Kopija

Plungės rajono savivaldybės merui

**TEIKIMAS**

**DĖL PLUNGĖS RAJONO SAVIVALDYBĖS VIETINĖS RINKLIAVOS UŽ KOMUNALINIŲ ATLIEKŲ SURINKIMĄ IŠ ATLIEKŲ TURĖTOJŲ IR ATLIEKŲ TVARKYMĄ NUOSTATŲ PRIEDO PAKEITIMO**

Plungės rajono savivaldybės taryba 2021 m. lapkričio 25 d. sprendimu Nr. T1-300 „Dėl Plungės rajono savivaldybės tarybos 2021 m. spalio 28 d. sprendimo Nr. T1-272 „Dėl Plungės rajono savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatų patvirtinimo“ pakeitimo“ nusprendė pakeisti Plungės rajono savivaldybės tarybos 2021 m. spalio 28 d. sprendimu Nr. T1-272 patvirtintų Plungės rajono savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatų priedą „Vietinės rinkliavos už komunalinių atliekų surinkimą iš atliekų turėtojų ir atliekų tvarkymą dydžiai“ (toliau - Rinkliavos nuostatų priedas) ir išdėstyti jį nauja redakcija. Rinkliavos nuostatų priede nurodyta, kad „Juridiniams pelno nesiekiantiems asmenims, teikiantiems paslaugas gyventojams (arba vykdantiems veiklą) ne komerciniais tikslais, priskiriamiems nekilnojamojo turto objektų kategorijoms Eil. Nr. 5, 13, 14, 17, 19 ir 21, nustatomas toks vietinės rinkliavos pastovusis ir kintamasis įmokos dydis, kaip ir gyvenamosios paskirties individualių namų objektų kategorijai (Pastovusis įmokos dydis – 24,00 Eur per metus, kintamasis įmokos dydis – 30,00 Eur per metus (taikomas kintamas administravimo parametras – konteinerių skaičius, tūris ir ištuštinimo dažnis).

Lietuvos Respublikos atliekų tvarkymo įstatymo 302 straipsnio 3 dalyje nustatyta, kad nustatant rinkliavos ar kitos įmokos už komunalinių atliekų surinkimą iš atliekų turėtojų ir atliekų tvarkymą dydį, turi būti vadovaujamasi Vyriausybės patvirtintomis taisyklėmis.

Lietuvos Respublikos Vyriausybė 2013 m. liepos 24 d. nutarimu Nr. 711 „Dėl Vietinės rinkliavos ar kitos įmokos už komunalinių atliekų surinkimą iš atliekų turėtojų ir atliekų tvarkymą dydžio nustatymo taisyklių patvirtinimo“ yra patvirtinusi Vietinės rinkliavos ar kitos įmokos už komunalinių atliekų surinkimą iš atliekų turėtojų ir atliekų tvarkymą dydžio nustatymo taisykles (toliau – Taisyklės). Taisyklių 25 punkte nurodyta, kad pastovioji įmokos dedamoji nustatoma pagal vieną iš šių kintamųjų pasirinktinai:

25.1. nekilnojamojo turto paskirtis ir plotas;

25.2. nekilnojamojo turto paskirtis ir objektų skaičius;

25.3. gyventojų/darbuotojų skaičius.

Taisyklių 26 punktas įpareigoja savivaldybes kiekvienos kategorijos nekilnojamojo turto objektams parinkti tik vieną Taisyklių 25 punkte nurodytą pastoviąją įmokos dedamąją.

Taisyklių 27 punkte nustatyta, kad pastovioji įmokos dalis turi būti nustatoma vienodo dydžio visiems tos pačios kategorijos nekilnojamojo turto objektams.

Kaip matyti iš aukščiau pateikto teisinio reglamentavimo, Taisyklės nesuteikia teisės nekilnojamojo turto objektams nustatyti išimtis pagal juridinio asmens statusą ar tos pačios kategorijos nekilnojamojo turto objektams taikyti skirtingą pastoviosios įmokos dedamosios dydį.

Darytina išvada, kad Rinkliavos nuostatų priede įtvirtinta išimtis juridiniams pelno nesiekiantiems asmenims, teikiantiems paslaugas gyventojams (arba vykdantiems veiklą) ne komerciniais tikslais, priskiriamiems nekilnojamojo turto objektų kategorijoms Eil. Nr. 5, 13, 14, 17, 19 ir 21, mokėti vietinės rinkliavos pastoviosios įmokos dydį kaip ir gyvenamosios paskirties individualių namų objektų kategorijai prieštarauja Taisyklių 25, 26, 27 punktų nuostatoms.

Pažymėtina ir tai, kad savivaldybės institucijos, įgyvendindamos savo įgaliojimus, privalo vadovautis aukštesnės galios teisės aktais ir bendraisiais teisės principais. Vienas iš jų – Lietuvos Respublikos vietos savivaldos įstatymo 4 straipsnio 6 punkte įtvirtintas savivaldybės veiklos ir savivaldybės institucijų priimamų sprendimų teisėtumoprincipas, kuris reiškia, kad savivaldybės veiklos klausimais priimti sprendimai turi atitikti įstatymų ir kitų teisės aktų reikalavimus. Teisėtumo principas įpareigoja laikytis teisės aktų hierarchijos ir užtikrinti, kad žemesnės galios teisės aktai atitiktų visų aukštesnės galios teisės aktų reikalavimus.

Atsižvelgdamas į tai, kas išdėstyta aukščiau, ir vadovaudamasis Lietuvos Respublikos savivaldybių administracinės priežiūros įstatymo 7 straipsnio 1 dalies 3 punktu, 8 straipsnio 1 dalimi,

s i ū l a u svarstyti Plungės rajono savivaldybės tarybos 2021 m. lapkričio 25 d. sprendimu Nr. T1-300 „Dėl Plungės rajono savivaldybės tarybos 2021 m. spalio 28 d. sprendimo Nr. T1-272 „Dėl Plungės rajono savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatų patvirtinimo“ pakeitimo“ patvirtintų Rinkliavos nuostatų priedo dėl juridiniams pelno nesiekiantiems asmenims, teikiantiems paslaugas gyventojams (arba vykdantiems veiklą) ne komerciniais tikslais, priskiriamiems nekilnojamojo turto objektų kategorijoms Eil. Nr. 5, 13, 14, 17, 19 ir 21, vietinės rinkliavos pastoviosios įmokos dydžio taikymo kaip ir gyvenamosios paskirties individualių namų objektų kategorijai pakeitimo klausimą.

Teikimas privalo būti apsvarstytas artimiausiame posėdyje (bet ne vėliau kaip per 1 mėnesį) ir apie priimtą sprendimą pranešta Vyriausybės atstovui raštu per 5 darbo dienas nuo sprendimo priėmimo dienos.

Atkreipiu mero dėmesį į tai, kad, vadovaujantis Lietuvos Respublikos savivaldybių administracinės priežiūros įstatymo 8 straipsnio 6 dalimi, meras artimiausiame savivaldybės tarybos posėdyje privalo su šiuo teikimu supažindinti savivaldybės tarybos narius.

## Vyriausybės atstovas Kauno ir Marijampolės apskrityse,

## laikinai einantis Vyriausybės atstovo Šiaulių ir

## Telšių apskrityse pareigas Andrius Cechanavičius

Remigijus Macas, mob. 8 609 54599, el. p. [remigijus.macas@vaistaiga.lt](mailto:remigijus.macas@vaistaiga.lt)